CELEX: C2007/315/91
Language: sk
Date: 2007-12-22 00:00:00
Title: Vec F-114/07: Žaloba podaná 19. októbra 2007 – Wenning/Europol

22.12.2007   
            
            
               SK
            
            
               Úradný vestník Európskej únie
            
            
               C 315/47
            
         Žaloba podaná 19. októbra 2007 – Wenning/Europol
   (Vec F-114/07)
   (2007/C 315/91)
   Jazyk konania: angličtina
   Účastníci konania
   
      Žalobca: Rainer Wenning (Haag, Holandsko) (v zastúpení: G. Vandersanden, C. Ronzi, lawyers)
   
      Žalovaný: Europol
   Návrhy žalobcu
   
               —
            
            
               zrušiť rozhodnutie riaditeľa Europolu z 21. decembra 2006 nepredĺžiť zmluvu žalobcu a neuskutočniť jeho opätovné zaradenie do Europolu od 1. októbra 2007,
            
         
               —
            
            
               v dôsledku toho zrušiť formulár hodnotenia zamestnancov, na ktorom je napadnuté rozhodnutie založené,
            
         
               —
            
            
               priznať náhradu vzniknutej majetkovej a nemajetkovej ujmy,
            
         
               —
            
            
               zaviazať žalovaného na náhradu trov konania.
            
         Žalobné dôvody a hlavné tvrdenia
   Rozhodnutie nepredĺžiť zmluvu žalobcu porušuje povinnosť odôvodnenia, pretože v ňom nie sú uvedené dôvody jeho vydania. Zakladá sa na neplatnom formulári hodnotenia zamestnancov.
   Hodnotenie žalobcu bolo vypracované za porušenia pravidiel Europolu o postupe hodnotenia zamestnancov (článok 28 Služobného poriadku zamestnancov Europolu a usmernenia pre postup hodnotenia zamestnancov) a obsahuje viacero nesprávnych posúdení, ktoré viedli k nesprávnemu právnemu posúdeniu.
   Postup hodnotenia bol uplatnený nadriadenými žalobcu skôr s úmyslom prepustiť ho, než ho hodnotiť. To tiež predstavuje nesprávne použitie a zneužitie právomoci.
   Jediným cieľom, ktorý nadriadení žalobcu sledovali, bolo nepredĺžiť jeho zmluvu, a to napriek jeho dobrým pracovným výkonom a skutočnosti, že bol ubezpečený, že ak sa bude aj naďalej zlepšovať, získa lepšie hodnotenie ako v predchádzajúcom roku. Žalobca legitímne očakával, že sa jeho zmluva zmení na zmluvu na dobu neurčitú alebo bude aspoň predĺžená.
   Napadnuté rozhodnutie a okolnosti, za ktorých bolo prijaté, takisto nie sú v súlade so zásadou riadnej správy vecí verejných a povinnosťou starostlivosti, ktoré musí každý správny orgán dodržiavať vo vzťahu k svojim zamestnancom.
   Zotrvanie žalobcu v Europole by bolo v súlade so služobným záujmom, ako aj záujmom zamestnanca. Pracovné úlohy, ktoré žalobca plnil, sa totiž budú aj naďalej vykonávať. Žalobca v priebehu rokov trvalo preukazoval, že tieto úlohy plní dobre a to k spokojnosti tak jeho kolegov, ako aj externých spolupracovníkov Europolu.
   Žalobca bol takisto diskriminovaný v porovnaní s ostatnými pracovníkmi, ktorí plnili svoje úlohy rovnakým spôsobom ako on, pričom ich zmluvy boli predĺžené.
   Žalobca napokon požaduje náhradu majetkovej a nemajetkovej ujmy, ktorú mu napadnuté rozhodnutie spôsobilo.